
LOUISE FULLER

En natt i paradis

Denne oversettelsen er redigert av: Jeanita Edholm

Miniserie: Hete vintereventyr


Åtte av Harlequins bestselgende forfattere har samarbeidet om denne lidenskapelige serien som handler om arv, ekteskap og saftige hemmeligheter. Dette er del fire av miniserien Hete vintereventyr.

 

Louise Fuller var en guttejente som hatet rosa og alltid hadde lyst til å være prinsen – ikke prinsessen! Nå liker hun å skape heltinner som ikke bare er vakre og medgjørlige, men sterke, troverdige kvinner. Før hun begynte å skrive for Harlequin, studerte hun litteratur og filosofi på universitetet, og jobbet som journalist for lokalavisen. Hun bor i Royal Tunbridge Wells med den ufattelig kjekke ektemannen Patrick, og de seks barna deres.

Jemima Friday steg av flyet på L. F. Wade International Airport på Bermuda og ut i en luft som var like varm og myk som soltørket sengetøy.

Det var bare sju timer og sytten minutter siden hun hadde forlatt Heathrow flyplass, men det føltes som om hun ikke bare var kommet til et annet land, men til en annen planet. Borte var den slitne, kalde, grå London-himmelen. Og enda bedre: Solen skinte.

Men det var ikke bare himmelen som var lysere. Alle som var på vei over rullebanen til ankomstterminalen, var kledd i pastellfarger, og de smilte.

Hjertet hennes gjorde et hopp. Hun hadde ikke så mange smil til overs akkurat nå. Doktorgraden hennes om «utilsiktede» korallrev hadde gått i vasken, og på toppen av det hele hadde hun funnet kjæresten Nick til sengs med en annen kvinne i forrige uke.

Hun var fortsatt mer enn litt engstelig for dette, hennes første ferie alene. Men til tross for nervøsiteten måtte hun innrømme at det ikke var en helt sprø idé å dra til et sted hvor solen skinte og folk smilte uten grunn. Kanskje hun til og med kunne finne en grunn til å smile, tenkte hun mens hun gikk mot passkontrollen. Den ferieflørtingen søsteren Holly var så sikker på ville skje.

Det føltes som hundre år siden Holly og Ed hadde foreslått at hun skulle ta ferie, men i virkeligheten var det bare to dager siden.

«Jeg kan ikke bare stikke av og fly til den andre siden av verden», hadde hun protestert da søsknene hadde dukket opp på hytta hennes med takeaway og iskrem …

«Hvorfor ikke? Og Bermuda er ikke på den andre siden av jorda. Det er bare syv timer unna. Det er omtrent like lang tid som det ville ta å komme seg til Inverness.» Ed hadde slått seg ned i sofaen og rynket pannen. «Har den jævelen tatt TV-en?»

Hun hadde kastet et blikk tvers gjennom rommet og sett hullene i veggen der Nick hadde skrudd av TV-braketten. Det var ikke bare TV-en som hadde forsvunnet. Andre ting manglet også. Nicks skranglete badekåpe hang ikke lenger på soveromsdøren, og hun snublet ikke over gitarene hans.

Hadde hun trodd at Nick var annerledes enn de andre mennene hun hadde datet? Utseendemessig kanskje, men omtrent fra første gang de møttes, visste hun at han betød trøbbel. Han spilte i band, men fikk betalt i øl, og han sov på andres sofaer.

Holly og Ed hadde selvfølgelig blitt forferdet. De var enige om at han var akkurat hennes type. Kjekk, ødelagt og skjebnebestemt til å knuse hjertet hennes. Men selv om hun visste at de hadde rett, hadde hun villet ha ham. Eller rettere sagt, hun hadde ønsket å gjøre det hun ikke hadde klart å gjøre for faren. Fikse ham, redde ham fra seg selv.

Hun så for seg faren snuble ut av puben mens han stirret på henne som om hun var en fremmed og ikke hans femten år gamle datter. Men man kunne ikke fikse noen som ikke ville bli fikset. Det hadde tatt lang tid før den beskjeden hadde sunket inn, og til slutt var hun ferdig med å prøve.

Jeg er ferdig med menn, punktum.

«Jeg skal liksom fullføre doktorgraden min, ikke dra på ferie. Det er en flott idé, og jeg elsker dere begge for at dere har tenkt på det, men jeg kan ikke …»

«Men det er nettopp det – du kan ikke la være. Du skjønner, det er ikke en idé …» Holly hadde smilt fårete. «Det er et faktum. Vi har bestilt flybillett.»

«Og ordnet med losji», hadde Ed lagt til. «Du reiser om to dager, og ja, jeg vet at det er kort varsel, og ja, vi burde ha snakket med deg først, men vi visste at hvis vi ga deg tid til å tenke, ville du aldri gjøre det.»

Holly hadde tatt hånden hennes. «Jeg vet at du er bekymret for doktorgraden din, men du har jobbet med den i ti måneder nå. Ti dager kommer ikke til å gjøre noen forskjell. Dessuten har du alltid hatt lyst til å reise til Bermuda, og det er et perfekt sted å jobbe.»

«Hvis jeg skal jobbe, trenger jeg ikke å fly til Bermuda. Dessuten har de sannsynligvis ikke internett engang.»

«Selvsagt har de det, Jem. Jeg har sjekket. Og som du allerede vet, har de over fire hundre vrak utenfor kysten. Så hvis du finner en sexy sjømann som vil ta deg med ut på båten sin, kan du skrive det av som feltarbeid.»

Holly strakte ut hånden og rørte ved det blonde håret hennes. «Lov meg at du for en gangs skyld slipper håret ditt løs. Og bruk kontaktlinser.»

«Ok, ok, jeg lover at jeg skal slippe håret løs.»

«Og ha det litt gøy. Flørt litt. Dere bytter ikke bare hjem, dere bytter liv.»

«Du vet ingenting om henne. Hun kan være sosialt utstøtt.»

«Så vær noen andre. Det er bare ti dager, Jem. Du kan være hvem du vil.»

Og det var det som var den største forskjellen mellom dem. Tvillingene var som faren sin. Hun var som sin. Når livet ga dem sitroner, laget de limonade. Hun kom aldri så langt fordi hun var for opptatt med å bekymre seg for forholdet mellom sukker og vann. Eller om sitronene var modne nok.

Du kan være hvem du vil.

Utrolig nok var kofferten hennes den første som dukket opp. Så langt, så greit, men hun måtte fortsatt finne veien til Joans strandhus.

Det var fortsatt rart å tenke på at hun skulle bo i en annens hus. Nesten like rart som tanken på at Joan skulle bo i Snowdrop Cottage. Hun bet seg i leppen. Hun hadde bare hatt én kort samtale med Joan Santos, og hun virket morsom og vennlig, og Holly hadde sagt at hun skulle stikke innom og hilse på.

Det var taxikø utenfor flyplassen, og hun gikk frem til den første i køen og forsøkte å kanalisere lillesøsterens sjarm og brorens urokkelige ro.

«Hvor skal vi?» spurte sjåføren mens han skjøv bagasjen hennes inn i bagasjerommet på bilen.

«Farrarʼs Cove, takk. Kjenner du stedet?»

Han nikket. «Ikke se så bekymret ut. Det er vakkert der. Veldig privat og stille. Du har stort sett hele stranden for deg selv. Men hvis du blir lei av stillheten, er det bare å gå rett opp på stranden til Green Door, så kan du danse helt til solen går opp.»

Hun lente seg fremover. «Green Door.»

«Det er en bar. Det er ikke mange turister her, men det er den beste baren på øya. Den beste alkoholen. Den beste musikken. Og ikke bare fordi søsteren min eier den.» Hun så sjåføren smile i bakspeilet. «Bare spør etter Aliana. Hun vil ta seg av deg. Si at Sam har sendt deg. Det er meg.»

«Hyggelig å treffe deg, Sam, jeg heter Jemima, men de fleste kaller meg Jem.» Hun smilte. Det var snilt av Sam å passe på henne, men barer var ikke hennes greie. Hun drakk ikke, og når det gjaldt dans, var ikke det hennes greie heller.

Jem lente seg tilbake og stirret ut gjennom vinduet på gatene som passerte. Det var et pastellfarget paradis. Alt var malt i duse rosa, gule og blå farger. Men mest rosa. Det kunne ikke vært mer forskjellig fra Englands grå byer, og allikevel hadde de merkelig nok gammeldagse britiske telefonkiosker.

Akkurat som den Nick hadde dratt henne inn i den første kvelden de møttes da det regnet så mye. Hun hadde syntes det var så romantisk. En uke senere hadde han fortalt at han var forelsket i henne og flyttet inn.

Elendighet og ydmykelse pulserte over huden hennes da hun husket øyeblikket da hun trådte inn på soverommet. Først hadde hun ikke helt tatt det innover seg, nesten som om hjernen forsøkte å beskytte henne mot det øynene så, men hun kunne ikke la være å se det. Se dem.

Kvinnen hadde flyktet. Nick ble værende. Først var han sur og defensiv, så anklagende og ramset opp feilene hennes, og til slutt fortalte han henne at det var slutt. Og det var det. Nok et mislykket forhold, nok en påminnelse om hvordan hun hadde mislyktes i å redde faren fra demonene sine.

Et øyeblikk så fortidens skygger ut til å krype inn i drosjen, og med en kraftanstrengelse skjøv hun dem bort. Borte fra byen var landskapet mildt, men hun fikk stadig små, pirrende glimt av rosa sand og et hav som så ut som blått glass. Mens han kjørte, pratet Sam om Bermy, som han kalte Bermuda, og da hun kjente at bilen sakket farten, var det meste av nervøsiteten forsvunnet, og før bilen hadde stanset, åpnet hun døren og løp mot en liten, lysegrønn hytte.

Da Joan hadde sagt at den var «kompakt», hadde hun ikke spøkt. Men sanden rørte ved trappen som førte opp til verandaen, og den var rosa.

Hun blunket. Det var palmer der også.

Det hele var som tatt rett ut av Robinson Crusoe. Det var perfekt, og hun tok et bilde og sendte det til Holly og Ed.

Innvendig var det like lite som det så ut. Enda mindre enn hytta hjemme. Bare et soverom, et miniatyrbad og en stue med et kjøkken i den ene enden. På bordet stod en skål med eksotisk frukt, og under den lå et ark med navnet hennes på.

Hei, Jem,

Velkommen til mitt hjem! Bruk hva du vil. Jeg har redd opp sengen, og håndklærne er helt nye.

Bare så du vet det, øksa mi gikk i stykker i går og jeg hadde ikke tid til å få den fikset, men du kan leie en i Hamilton.

Ha det gøy,

Joan x

Joan hørtes så hyggelig ut, tenkte hun og stirret lengselsfullt ned på lappen. Det var synd at hun aldri kom til å møte henne. Hun rynket pannen. Men hvorfor skulle hun trenge en øks? Og hvorfor skulle hun leie en? Hun snudde seg mot der Sam hadde satt fra seg bagasjen ved døren.

«Sam, må jeg hogge ved for noe? Joan sier at øksen er ødelagt.»

Han lo. «Øks er slang. Hun mener mopeden sin. Er det slik du har tenkt å komme deg rundt?»

Så langt hadde hun faktisk ikke tenkt. Det var en av de mange tingene hun ikke hadde hatt tid til å planlegge. «Jeg antar det. Men må jeg ikke ha førerkort?»

Han ristet på hodet. «Ikke hvis du skal leie en. Cycle Shack er stedet å gå. Det ligger nede ved havnen. Jeg setter deg av der på vei tilbake til flyplassen.»

*

Cycle Shack drev tydeligvis med mye mer enn å leie ut sykler og mopeder. De solgte også alskens verktøy og fersk kaffe, og fungerte som innleveringssted for post og pakker. Etter menneskene som myldret rundt og pratet og hilste på hverandre å dømme, var det også et populært sted å henge.

Kvinnen bak disken smilte. «God morgen, hva kan jeg hjelpe deg med i dag?»

«Jeg trenger å leie en moped. Eller jeg tror i hvert fall at jeg trenger det. Jeg bør nok prøve en først.»

«Ok. La meg få noen til å komme og hjelpe deg.»

Idet hun forsvant ut bakveien, fortsatt smilende, hørte Jem telefonen plinge, og da hun tok den opp av vesken, så hun at Holly som svar på bildet hennes hadde sendt henne en GIF av en kokosnøtt som falt ned på hodet til noen.

Som forventet hadde Ed latt henne ligge ulest.

Hun sukket og så opp akkurat da en mann med rød caps kom inn i rommet med en pappeske i hendene. Han plasserte esken på disken, kikket opp et kort øyeblikk, akkurat lenge nok til at hun så et grønt glimt da øynene deres møttes, og så tok han opp en skriveplate og snudde seg bort.

Hun kjente varmen strømme over ansiktet.

«Unnskyld, tror du at du kan hjelpe meg?»

Idet han snudde seg, kjente hun pulsen rase av gårde da øyne med farge som uslipte smaragder møtte hennes. Under capsen var han forbløffende, sjokkerende vakker. Harde, skarpe kinnbein og en sensuell munn. Han hadde kanskje ikke lagt merke til henne, men utseendet og høyden hans forlangte oppmerksomhet. «Kan jeg hjelpe deg?» Stemmen hans var dyp og hes. Hun likte den.

Og hun var ikke den eneste, innså hun, da kvinnen bak henne mumlet: «Det kan du helt klart, kjekken.»

Han gikk mot Jem med den skjødesløse holdningen til en sjørøver som spankulerer på skipet sitt.

Hun håpet at ansiktet hennes ikke så like varmt ut som det føltes, og nikket stivt. «Ja, gjerne. Hvis du ikke er for opptatt.»

Å, flott. Av en eller annen uforklarlig grunn, brukte hun det Holly og Ed kalte «rektorstemmen» hennes.

Da han stanset rett foran henne, kjente hun at det prikket under huden.

«Hvordan kan jeg hjelpe deg?» sa han lavmælt.

På nært hold var øynene hans ikke bare grønne. Det var flekker av blått og brunt og gull, så det var som å se inn i et kaleidoskop. Og allikevel var det noe rått ved ham, noe ubestridelig mannlig som ikke passet med de regnbuefargede øynene.

Det var umulig å se bort.

Han visste det nok også. Men på en så liten øy kunne han nok velge og vrake blant kvinnene.

«Jeg trenger en måte å komme meg rundt på øya på, så hvis jeg kunne få noen råd …»

Hun kjente blikket hans sveipe langsomt og vurderende over ansiktet hennes.

«Fra meg? Ok, da går vi ut foran», sa han til slutt.

Hun fulgte etter ham til to rekker med mopeder som stod på stativer i solen. Mannen stoppet og snudde seg mot henne, og hun svelget hardt. Hun hadde trodd at han kanskje ville se mer vanlig ut i dagslys, men sollyset så snarere ut til å fremheve de mirakuløse trekkene i ansiktet hans.

«Så hva er alternativene mine?»

«Du har tre. Dette er de grunnleggende.» Han gestikulerte mot rekken av svarte mopeder. «De er praktiske, de gjør jobben, men de kommer ikke til å vekke oppsikt. Så har vi disse.» Hånden hans hvilte lett på en pistasjfarget scooter med kremfarget trekk og kurv. «De er italienske. Litt raskere, litt stiligere.»

«Og hva er den tredje? Du sa at det var tre.»

«En god, gammeldags sparkesykkel. Det er nok det beste alternativet. Det er det jeg vil anbefale for dem som er litt mer forsiktige.»

Hun knep øynene sammen. «Jeg foretrekker faktisk den italienske.»

«Jaså?» Han så ut til å more seg. «Har du noen gang kjørt en før?»

Hun stirret på ham. «Nei, men broren min har en motorsykkel.»

«Bra for ham, men det er deg jeg er interessert i.» Blikket hans hvilte på ansiktet hennes, og hun kjente at hun ble varm i kinnene. Han mente som kunde, sa hun raskt til seg selv, men den rå, seksuelle utfordringen i det grønne blikket tok pusten fra henne.

«Da bør du prøvekjøre den, men før du gjør det –» han tok opp hjelmen som var hektet over styret «– må du ta på deg denne.»

Hun tok hjelmen og prøvde å få den over hodet, men hårknuten var for stor. «Her, la meg …»

Før hun rakk å protestere, strakte han hånden opp, og varmen eksploderte i henne da hånden hans streifet halsen hennes, og hun kjente håret falle ned mot skuldrene. «Prøv nå.»

Da han tok et skritt tilbake, måtte hun tvinge seg selv til å ignorere hvordan berøringen hadde brent gjennom henne, raskt og varmt som en flamme.

Denne gangen gikk hjelmen imidlertid lett på.

«Greit.» Han tok tak i styret. «Denne venstre siden er forbremsen. Høyre side er bakbremsen og gassen. Her har du lys, blinklys og hornet. Folkene her elsker hornet.» Han sendte henne det samme glimtet av et smil som han hadde gjort til kvinnen i butikken.

«Så for å starte vrir du om nøkkelen, klemmer på bremsen, hvilken som helst brems, og så trykker du på tenningen. Voila», sa han lavmælt mens motoren startet. Han slo den av. «Din tur.»

Hun satte seg ned på setet og gjentok alt han nettopp hadde vist henne.

«Bra. Bare bli vant til gassen. Du må holde føttene nær bakken. Nå må du gi den litt gass.»

Mopeden satte i bevegelse. «Forsiktig og rolig.» De grønne øynene fulgte henne intenst, og det langsomt brennende blikket fikk huden til å føles varm og stram. «Sakte og rett fram. Se om du kan ta den rundt parkeringsplassen.»

Jem følte et sus av oppstemthet da hun navigerte mellom de parkerte bilene. Hun kunne sikkert kjørt fortere enn hun beveget seg, men mopeden fikk henne til å føle seg som en karakter i en svart-hvitt-film. Hvis bare Holly var her for å se henne.

Idet hun stanset, kastet hun et triumferende blikk mot stedet der mannen stod, men han var borte. Hun slo av tenningen og trakk mopeden bakover på stativet, og gleden hun hadde følt like før, forsvant. Kanskje han hadde gått inn i butikken igjen for å gjøre papirarbeidet, tenkte hun, dro av seg hjelmen og la den på setet.

«Hei der.» Hun snudde seg med hjertet i halsen, men en annen mann kom gående mot henne og smilte varmt. «Jeg heter George. Hva kan jeg hjelpe deg med i dag?»

«Det går bra, det er allerede noen som hjelper meg … men jeg vet ikke hvor han ble av. Han var nettopp her …» Stemmen hennes ble svak da blikket festet seg ved en velkjent rød caps. Hun rynket pannen. Mannen gikk langs brygga. «Hvor skal han?»

«Hvem?» George fulgte blikket hennes. «Du mener Chase. Sannsynligvis ute på båten sin.»

«Men jeg trodde han jobbet her?»

George ristet på hodet og gliste. «Nei, Chase jobber ikke for meg.»

Jem stirret etter skikkelsen mens kinnene brant av sjokk og forvirring.

Til slutt satte hun den italienske mopeden tilbake og leide en av syklene. Hun visste at det var latterlig å la en fremmed, hvor kjekk han enn var, påvirke avgjørelsen hennes, men Chases bedrag hadde fått henne til å føle seg ute av balanse og på dypt vann.

Chase hva-han-nå-enn-var hadde lurt henne til å tro at han jobbet på Cycle Shack. Men det var ikke bare den elektriske, foruroligende samtalen med Chase som hadde gjort henne i dårlig humør. Det hadde vært en lang dag. Idet hun gikk inn i strandhuset, plinget det i telefonen, og da hun tok den opp av vesken, så hun at det var en melding fra broren.

Nakenbading? Kom igjen, jeg utfordrer deg!

Hun stirret på meldingen og lo høyt. Men hun visste at Ed ikke spøkte.

Hjertet hennes hoppet over et slag. Kunne hun klare det? Kunne hun svømme naken i havet? Hun hadde en bikini, men Holly hadde valgt den, og det betød at den var så liten at hun like gjerne kunne la være å ta den på.

Hun bet seg i leppen og kikket oppover stranden, skjelvende av spenning. Det var ingen i nærheten.

Hun ignorerte sommerfuglene som veltet opp i magen, løp tilbake inn i huset, kastet brillene på bordet, hentet et håndkle på badet, og før hun rakk å ombestemme seg, tok hun av seg klærne og viklet håndkleet rundt livet.

Ved strandkanten slapp hun håndkleet på den rosa sanden og vadet ut i vannet. Det føltes deilig, og i motsetning til havet hjemme var det helt gjennomsiktig. Jeg klarte det, tenkte hun.

Hva var det?

Hun stivnet, kroppen var elektrisk av panikk. Men sannsynligvis innbilte hun seg det. Først da hørte hun det igjen. Et sted i nærheten var det noen som plystret. Hun snurret rundt mot strandkanten, men det var ingen på stranden. Hun festet blikket på bukten som buktet seg ut i havet, og så snublet hun opp av vannet med hjertet i utakt. Hun snappet opp håndkleet og løp tilbake inn i strandhuset som en forskremt kanin, mens hun lukket døren bak seg.

Hun klemte håndkleet rundt den skjelvende kroppen og presset seg mot vinduskarmen. Men det var ingen der.

Og så så hun ham, stående oppreist på et padlebrett. Brillene hennes lå fortsatt på bordet, men hun trengte ikke å ha dem på for å vite hvem han var. Hun hadde bare møtt én person i hele sitt liv som beveget seg med en slik skjødesløs eleganse.

Hun slikket seg om leppene. Mannen hun bare kjente som Chase, så akkurat ut som han hadde gjort i havnen.

Men nå hadde han bar overkropp.

Han hadde sett bra ut i T-skjorte, men det fantes ingen superlativ som kunne beskrive hvordan han så ut uten. Han hadde glatt, gyllen hud og markerte muskler.

Munnen var tørr og huden føltes som om den stod i brann.

I samme øyeblikk kikket han bort på strandhuset, nesten som om han også kunne føle det, og det gikk et elektrisk støt nedover ryggraden hennes.

Men han kunne selvsagt ikke føle det. Det hun hadde forestilt seg i sykkelskuret, hadde vært nettopp det. Innbilning. Og for ham hadde det vært en lek.

Det var en tabbe å komme hit. Hun var ikke modig nok til å være noen andre. Så selv om det ville bety å bryte løftet sitt, igjen, skulle hun i morgen bytte billett og reise hjem igjen.

Hun ble liggende lenge, helt til solen gled under horisonten, og så klatret hun opp i Joans seng, fortsatt med håndkleet i hendene. Det var ingenting for henne her, tenkte hun og stirret ut gjennom vinduet på en stjernespekket nattehimmel. Men da hun lukket øynene, virket det som om stjernene ikke var hvite, men mørke, glitrende grønne.

